《沿檄舟行出五云关》
宋代·喻良能

画舫朱帘出晓关，便风飞过几重湾。
路经僧舍渔村畔，身在烟霏雾霭间。
惊浪沸晴输远浦，乱云拖粉露崇山。
偶因王事从心赏，诗语匆匆不暇删。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。